Κυρίες , κύριοι συνάδελφοι, Φίλες και Φίλοι

Τόσο η Ελλάδα όσο και η Ευρώπη ολόκληρη, αλλά και όλη η υφήλιος αντιμετωπίζουμε μια απαράμιλλη κατάσταση εξαιτίας της επιδημίας του κορωνοιού. Τα Κράτη Μέλη αλλά και η Ευρωπαϊκή Επιτροπή συνεργάζονται στενά σε όλα τα μέτωπα, για να ανταποκριθούν στις βασικές προκλήσεις και να εξασφαλίσουν ότι όλοι θα παραμείνουν ασφαλείς.

Οι αγρότες μας, γεωργοί και κτηνοτρόφοι αλλά και όλοι οι παράγοντες της αλυσίδας εφοδιασμού τροφίμων εργάζονται σκληρά για να εξασφαλίσουν διαθέσιμα ασφαλή και υψηλής ποιότητας τρόφιμα κατά τη διάρκεια όλης της κρίσης.

Αυτή την κρίσιμη ώρα που δίνουμε τη μάχη για την έξοδο από την κρίση πιστεύω ότι θα πρέπει να θέσουμε την πρωτογενή παραγωγή σε νέες πιο στέρεες και υγιείς βάσεις. Δεν μπορεί να υπάρξει αγροτική ανάπτυξη, χωρίς να υπάρχει τοπική ανάπτυξη. Στο πλαίσιο αυτό οι Δήμοι είναι αυτοί που θα πρέπει να διαχειρίζονται κρίσιμα αγροτικά ζητήματα που αφορούν στην καθημερινότητα των γεωργών και κτηνοτρόφων μας, με την προϋπόθεση όμως να έχουν ουσιαστικό ρόλο και αρμοδιότητες που θα συνοδεύονται και από τους αντίστοιχους οικονομικούς πόρους.

Και προς αυτή την κατεύθυνση βασικό ρόλο μπορούν και πρέπει να παίξουν οι Δήμοι. Γι αυτό όλες μας οι προσπάθειες ως τοπική αυτοδιοίκηση πρέπει να τείνουν προς:

* την άρση των χρόνιων παθογενειών της πρωτογενούς παραγωγής,
* την ενίσχυση της ποιοτικής φυτικής και ζωικής παραγωγής και
* την εξωστρέφεια των αγροτικών μας προϊόντων.

Σε αυτό το πρωτόγνωρο και ασταθές περιβάλλον, καλείται η Τοπική Αυτοδιοίκηση, μέσα από θεσμοθετημένες θέσεις και αρμοδιότητες, να δώσει το έναυσμα για την ανάπτυξη της τοπικής κοινωνίας, πολύ δε περισσότερο της αγροτικής κοινωνίας. Κάπου εκεί πρέπει να ενώσουμε τις δυνάμεις μας και να κάνουμε μια προσπάθεια να οργανώσουμε τον πρωτογενή τομέα μέσα από υγιείς παραγωγικές ομάδες ανθρώπων, έχοντας ως εφαλτήριο την τοπική αυτοδιοίκηση.

Φίλες και Φίλοι,

Κοινή πεποίθηση των Δήμων της Χώρας είναι η ανάγκη διατήρησης του αγροτικού πληθυσμού στην ύπαιθρο.

**Γι αυτό ως Δ.Σ. αλλά και ως Επιτροπή Αγροτικής Ανάπτυξης της ΚΕΔΕ, αν και δεν μας δόθηκε η ευκαιρία να συνεδριάσουμε πολλές φορές τόσο λόγω των εθνικών και δημοτικών εκλογών όσο και της πανδημίας, - δεν μείναμε όμως άπραγοι -, γι αυτό και ζητήσαμε μέσα στο 2020:**

1. από τον Υπουργό Αγροτικής Ανάπτυξης και Τροφίμων, να δοθεί άμεσα παράταση των αποφάσεων παραχώρησης της δημόσιας αγροτικής εποικιστικής γης η οποία είχε λήξη στις 31-10-2019. Το αίτημά μας έγινε αποδεκτό. Έτσι δόθηκε η δυνατότητα στους πραγματικούς καλλιεργητές, αγρότες και κτηνοτρόφους της χώρας να κάνουν χρήση αυτής της δημόσιας αγροτικής γης, να μη χάσουν τα ήδη κατοχυρωμένα δικαιώματά τους τα οποία και ενεργοποίησαν με το ΟΣΔΕ το 2020, ενώ παράλληλα τους δίνεται και η δυνατότητα να διεκδικήσουν περισσότερα δικαιώματα και ενισχύσεις στη νέα ΚΑΠ 2021-2027.
2. Από τα συναρμόδια Υπουργεία να υπάρξει άμεσα νομοθετική ρύθμιση για τη δημιουργία «πράσινων λαϊκών αγορών» τοπικών παραγωγών, με δικαιοδοσία Δήμων και την διακριτική τους ευχέρεια για καθορισμό του χρονικού διαστήματος της λειτουργίας τους, για μία ημέρα επιπλέον των λειτουργούντων λαϊκών αγορών, σε κάθε Δήμο. Έτσι θα ενισχυθεί η τοπική αγροτική οικονομία, και θα αποφευχθούν τυχόν καταγγελίες από άλλους επαγγελματίες, για τη λειτουργία «πράσινων λαϊκών αγορών» λόγω μη ύπαρξης θεσμικού πλαισίου.
3. Την άμεση στήριξη των λαϊκών αγορών η λειτουργία των οποίων ενέχει αυξημένα έξοδα λειτουργίας ειδικά στις απομακρυσμένες ακριτικές περιοχές, καθώς απαιτείται καθαρισμός από προσωπικό του δήμου, απασχόληση εργαζομένων για διαγράμμιση του χώρου και καθορισμό των θέσεων κλπ. Έτσι ζητήσαμε από τα συναρμόδια Υπουργεία το ύψος του αντιτίμου που καταβάλλουν οι συμμετέχοντες σε κάθε λαϊκή αγορά ενός δήμου, να διαμορφώνεται αποκλειστικά από τον Δήμο με βάσει τις ανάγκες και τις ιδιαιτερότητες κάθε περιοχής. Τα έσοδα που εισπράττονται από τους συμμετέχοντες στις λαϊκές αγορές, να αποδίδονται στο 100%, υπέρ των οικείων Δήμων. Η απόδοση του εν λόγω ποσού από τους προσερχόμενους στις λαϊκές αγορές, να εξασφαλίζει μία σχετική ομοιομορφία σε κάθε Περιφερειακή Ενότητα.
4. την επιστροφή του ΕΦΚ πετρελαίου για το έτος 2016 (προϋπολογισμού 80-90 εκ ευρώ) την οποία δικαιούνται εκατοντάδες χιλιάδες γεωργοί και κτηνοτρόφοι και η οποία μέχρι σήμερα δεν έχει αποδοθεί στους δικαιούχους.

Σε αυτό το σημείο, θα ήθελα επιπροσθέτως να επισημάνω ότι πρέπει να πιέσουμε ως Δήμοι το Υπουργείο Αγροτικής Ανάπτυξης και Τροφίμων ώστε να αξιοποιήσουμε πλήρως την ευελιξία και τις ευκαιρίες που υπάρχουν στο πλαίσιο της αγροτικής ανάπτυξης της Κοινής Γεωργικής Πολιτικής.

Μπορούν για παράδειγμα να υποστηριχθούν διάφοροι τύποι συνεργασίας. Αυτό μπορεί να ισχύει για την αλυσίδα εφοδιασμού τροφίμων, με τους αγρότες να πωλούν απευθείας στους καταναλωτές ή να δημιουργούν υπηρεσίες παράδοσης οικιακών προϊόντων βασικών προϊόντων όπως τα τρόφιμα ή τα φάρμακα σε απομονωμένους αγροτικούς κατοίκους. Μπορεί επίσης να κινητοποιηθεί στήριξη για συνεργασία με στόχο τη βελτίωση των υπηρεσιών που σχετίζονται με την υγειονομική περίθαλψη σε απομακρυσμένες αγροτικές και νησιωτικές περιοχές.Επιπλέον, τα ταμείο αγροτικής ανάπτυξης μπορεί να στηρίξει επενδύσεις σε επίπεδο γεωργικών εκμεταλλεύσεων, για μεταποίηση, εμπορία ή συσκευασία τροφίμων ή για την αποκατάσταση του γεωργικού δυναμικού παραγωγής.

Οι συμβουλευτικές υπηρεσίες μπορούν να καθοδηγήσουν τους γεωργούς και κτηνοτρόφους ώστε να βελτιώσουν την λειτουργικότητα των εκμεταλλεύσεών τους. Να αξιοποιηθούν το ταχύτερο τα εργαλεία διαχείρισης του κινδύνου, προκειμένου να αποζημιωθούν οι αγρότες για σημαντικές και ξαφνικές απώλειες εισοδήματος ως συνέπεια της κρίσης.

Κυρίες και κύριοι

**Η γεωργία και η ανάπτυξη της περιφέρειας και της τοπικής κοινωνίας πρέπει να ξαναγίνουν η «ραχοκοκαλιά» του έθνους. Η γεωργία με την ευρύτερη έννοια, δηλαδή της φυτικής, ζωικής, δασικής παραγωγής, της ιχθυοπαραγωγής αποτέλεσε πυλώνα πάνω στον οποίο στηρίχθηκε η επίλυση γιγάντιων προβλημάτων που αντιμετώπισαν δύο γενιές προγόνων μας, και η γενιά των παππούδων μας μετά τη Μικρασιατική Καταστροφή και η γενιά των πατεράδων μας από το Β’ Παγκόσμιο Πόλεμο και τον Εμφύλιο.**

**Η ανάπτυξη της γεωργίας και της Περιφέρειας έλυσε το επισιτιστικό πρόβλημα του τόπου μας, γίναμε αυτάρκεις σε αρκετά τρόφιμα. Έδωσε δουλειά σε μεγάλο αριθμό εργαζομένων. Αποτέλεσε βάση για την ανάπτυξη του δευτερογενούς και του τριτογενούς τομέα και υποστήριξε την εξωστρέφεια, αυξάνοντας τις εξαγωγές. Ελληνικά προϊόντα όπως ο καπνός, η σταφίδα, τα σιτηρά, τα όσπρια, το βαμβάκι, το αμπέλι, τα τεύτλα, τα φρούτα, τα πρώιμα κηπευτικά, στήριξαν την ελληνική βιομηχανία και είχαν θετικές συνέπειες στο εξαγωγικό συνάλλαγμα.**

**Σήμερα μέσα από αυτή την κρίση που περνάμε δεν θα πρέπει να αφήσουμε τους γεωργούς , τους αλιείς και τους κτηνοτρόφους μας αβοήθητους. Ως Δήμοι θα πρέπει να συνεχίσουμε να είμαστε πρωταγωνιστές σε αυτή την προσπάθεια.**